**Jens von der Lippe** (født 13. oktober 1911 i Kristiania, død 17. juni 1990 i Oslo) var en norsk keramiker, lærer og kunstskribent.

Han studerte ved Statens håndverks- og kunstindustriskole 1927–29, der han med Jacob Tostrup Prytz som rektor, ble lærer 1939 sammen med kona Margrethe von der Lippe (1913–99). Rundt 1930 var han i lære hos Eilif Whist (1903–74) som siden 1925 hadde verksted og lærested i Kristiania for brukskeramikk. Han var så ved Grimstrup keramik i Næstved, Danmark, før han 1932–33 gikk ved *Staatliche keramische Fachschule* i den tyske «keramikkbyen» Bolesławiec. Tilbake i hjembyen startet han i 1933 eget verksted i Prinsessealléen på Skøyen Vest, og fra 1939 sammen med kona. Jens holdt seg ved dreieskiva mens kona stod for design og dekorering; suppeterrin med høyt lokk ble dere varemerke. Paret har blitt beskrevet som «pioneren i norsk studiokeramikk, og viste vei for en kommende utvikling – moderne kunsthåndverk – der kunstneren utfører hele fremstillingsprosessen fra idé til ferdig produkt». De holdt noen av landets første rene keramikk-utstillinger på 50-tallet og var 1957–58 på studieopphold ved *Instituto statale d'Arte per la Ceramicha* i italienske Faenza.

Han var lærer ved SHKS fra 1939 og ble overlærer 1956–75, med ansvaret for faglig undervisning, og keramikk gikk fra å være en del av gullsmed-faget, til å i 1956 få egen fagportefølje. Von der Lippe regnes som den som skapte en planmessig utdanning av keramikere i Norge.

Han skrev mye for Bonytt der han var i redaksjonen 1942–65. Han var styremedlem og viseformann i Landsforbundet Norsk Brukskunst og leder for Oslo-avdelingen fra 1959 noen år. 
Selv utga han i 1983 ei bok om Stråmønsteret, og arrangerte selv utstillingen «Stråmønster gjennom et kvart tusen år» i Kunstindustrimuseet i desember 1983, med 200 forskjellige modeller fra Skandinavia, Tyskland, delvis England og Saarområdet.

Flere medlemmer av slekten von der Lippe har gjort seg bemerket i norsk kulturliv. Hans far var kostymesjef ved Nationaltheatret Jakob von der Lippe (1870–1954), moren var forfatteren Hanna Castberg von der Lippe (1872–1926). Broren Frits von der Lippe (1901–1988) ble i 1949 første teatersjef ved Riksteatret.

Premier
-------

* Jacobprisen 1970 sammen med kona Margrethe
* St. Olavs Orden, ridder i første klasse 1986 «for hans innsats for å utvikle norsk keramisk brukskunst».

Referanser
----------

1. 1 2   Norsk kunstnerleksikon, oppført som Jens Von Der Lippe, Norsk kunstnerleksikon ID Jens\_Von\_Der\_Lippe, besøkt 9. oktober 2017[Hentet fra Wikidata]
2. 1 2   KulturNav, KulturNav-ID fc4025f7-6b2b-48fd-ac3d-8132906dc282, besøkt 9. oktober 2017[Hentet fra Wikidata]
3. ↑   Norsk biografisk leksikon, nbl.snl.no[Hentet fra Wikidata]
4. ↑  Arne Remlov (26.6.1990). «Jens von der Lippe, nekrolog». Aftenposten.
5. ↑  (no) Jens von der Lippe i Store norske leksikon
6. ↑  «Vinner av Jacobprisen 1970». Bergens Tidende. 21.04.2006.
7. ↑  «Jens von der Lippe, 16 bilder av hans arbeider». norsk-keramikk.com.
8. ↑  Leena Mannila. *God form i Norge, Jacob-prisens vinnere 1957–1995*. Messel forlag / Norsk Form, 1996. ISBN 82-452-0011-5. (ebok)
9. ↑  Randi Gausdal og Gunnar Danbolt (1990). *Samtidskeramikk. Norsk keramikk fra 1940 til i dag* **(bokmål)**. Dreyer forlag.  [Utgitt i samarbeid med Oslo International Ceramics Symposium OICS 1990]
10. ↑  Jens von der Lippe (1983). *Stråmønsteret, det udødelig blåmalede*. Huitfeldt. ISBN 82-7003-040-6.

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** Geni **·** VIAF **·** LCCN **·** ISNI **·** KulturNav
 |